Suid-Afrikaners is plesierig, maar drink dalk té veel?Argieffoto Fuifdrinkery. As jy aan dié woord dink, dink ŉ mens gewoonlik aan studente wat kuier, maar onlangse navorsing het getoon dat al hoe meer volwassenes op ŉ gereelde basis genoeg alkohol op een slag drink dat dit as oormatig beskou kan word. ŉ Mens se liggaam kan net een eenheid alkohol per uur verwerk. Volgens Engeland se Nasionale Gesondheidsdiens is fuifdrinkery (of binge drinking) “om baie alkohol in ŉ kort tydjie te drink, of om te drink met die doel om dronk te word”. Volgens die Wêreldgesondheidsorganisasie (WGO) het Suid-Afrikaners hulself, uit die lande wat die meeste drink, in die 59ste plek ingedrink vir oormatige drinkery. Dit beteken dat 60 mg meer alkohol op een slag in Suid-Afrika in die laaste 30 dae gedrink is as wat in 136 ander lande gedrink is. Die ranglys neem al 195 lande in die wêreld in ag. Volgens die Nasionale Inkomste Dinamika-studie vir 2014 tot 2015, wat deur die Suid-Afrikaanse Mediese Joernaal gepubliseer is, drink een uit elke drie Suid-Afrikaners, terwyl een uit elke sewe mense erken het dat hulle oormatig drink op ŉ gemiddelde dag wat hulle alkohol gebruik het. Die studie definieer oormatige drinkery as meer as vyf standaard drankies per individu. Van alle drinkers het 43% erken dat hulle oormatig drink. Die persentasie is verder verdeel as 48,2% mans en 32,4% vrouens wat oormatig drink. Die ouderdomsgroep tussen 25 en 34 jaar het die grootste deel beslaan. Oormatige drinkery hou egter baie gevare in. Nie net kan dit tot gesondheidsprobleme soos hartsiekte, lewersirrose en ŉ verskeidenheid kanker lei nie, maar dit lei dikwels tot motorongelukke en geweld. Die WGO se internasionale statusverslag oor alkohol en gesondheid van 2011 het ook getoon dat 320 000 mense tussen die ouderdomme van 15 en 29 elke jaar van alkohol-verwante oorsake sterf. Dit verteenwoordig 9% van sterftes in die ouderdomsgroep. “Vir baie jong mense, veral studente, is die punt van drink om dronk te word, maar saam met dronkenskap kom talle gevare, soos oordeelsgebrek as dit by jou eie veiligheid kom. Alkoholvergifting kan ook dodelik wees,” sê Pamela Nkuna, die Afrika-hoof van korporatiewe sosiale verantwoordelikheid by SAB. “Dit is belangrik dat mense matigheid voor oë hou – moenie meer as een drankie per uur drink nie,” sê sy. Hoeveel is té veel? Argieffoto Die getal eenhede in jou drankie hang van die grootte en volume van alkohol in die drankie af. ŉ Glas ligte bier tel as twee eenhede, terwyl ŉ bottel lager-bier as 1,5 eenhede tel. Een appelbierdrankie tel vir 1,5 eenhede. “Mense wat minder as 68 kg wees, moet ook in ag neem dat hul liggame langer sal neem om die alkohol te verwerk. Hulle moet dus nog minder en stadiger drink,” sê Nkuna. In Suid-Afrika mag jy nie agter die stuur van jou motor inskuif as ŉ blaastoets sou wys dat jy meer as 0,24 mg alkohol per 1 000 ml in jou liggaam het nie. Sou ŉ bloedtoets geneem word, is die limiet 0,05 g per 100 ml.